google/wiki40b huggingface dataset:
Eurodance

Eurodance er en sjanger innen populærmusikken som oppsto på slutten av 1980-tallet. Begrepet eurodance ble gradvis over tid knyttet til en spesiell type europeisk dancemusikk. Tidlig på 90-tallet da eurodance hadde sin topp, ble sjangeren ofte kalt "Euro-House" eller "Euro-NRG"; i Europa ble musikken ofte kalt "Dancefloor" eller "Dance". Eurodance ble ofte spilt på diskotek og nattklubber. Den var også kommersiell nok til å bli spilt på radiostasjoner, og TV-kanaler som MTV. Det meste av eurodancemusikken ble produsert i Europa.
Eurodance bestod oftest av en kvinnelig forsanger og en mannlig rapper. Det er mange underklasser av eurodance, for eksempel happy trance, som er mer technobasert, eller Aquas Bubblegum dance. Sangteksten ble nesten alltid fremført på engelsk. Noen artister ga ut låtene både på engelsk og sitt eget morsmål. De fleste låter inneholder en kraftig bass-/trommerytme og suggererende riff som er produsert av en synthesizer. Den går ofte i den klassiske 4/4-takten. Antallet taktslag per minutt (BPM) ligger på mellom 110-150, men en BPM på 135 per minutt er ganske vanlig. Lydbildet til eurodance er også preget av raske synthesizerarpeggios, ofte med pianolyd.

Historie

Original eurodancemusikk er en blanding av flere forskjellige musikkstiler. Hi-NRG, housemusikk og disco har har hatt stor innflytelse på lydbildet til eurodance.
På slutten av 80-tallet begynte diskotek å spille eurodance, og produsentene ble imponert over lyden. Lydbildet ble banebrytende da eurodance ofte blandet dance og rap. Derfor ble det også startet mange band på begynnelsen av 90-tallet.
Det første bandet som fikk et stort kommersielt gjennombrudd var det nederlandske bandet 2 Unlimited. Dette begynte med deres gjennombruddssingel Get Ready For This, som senere har blitt flittig brukt av Real Madrid. Låten de er mest kjent for, er imidlertid No Limit. Bandet hadde mange hits i Europa, og etter hvert ble de populære i USA hvor sjangeren også fikk fotfeste.
I perioden 1990-1997 var det mange eurodance-band. Eksempler er 2 brothers on the 4th floor, Dj Bobo, Cappella, Culture Beat, Corona og La Bouche. Corona hadde en stor hit med Rhytm Of The Night, mens Culture Beat herjet med Mr. Vain.

Populariteten daler

I 1997 ble teenpop populært, og snart hadde trance utkonkurrert eurodance. Sjangeren ble umoderne, og de fleste band mistet kontraktene med sine plateselskaper. Blant de overlevende gruppene var Scooter, som ennå gir ut materiale. DJ Bobo og Aqua lager også musikk ennå, men musikkstilen er noe forandret.
Akvatintetsning

Akvatint eller akvatintetsning er en type dyptrykk som brukes i kobbergrafikk og en grafisk etsemetode som gir overflater i ulike valører.

Teknikk

Akvatint er en type etsing, og syre blir brukt for å etse motivet inn i trykkplaten. Det typiske for akvatinten er de små fordypningene eller porene i metallet som tar opp, og gir fra seg trykksverte ved trykkeprosessen. Akvatintetsningen etterlater en jevnt mørk grå overflate etter trykking, ikke ulikt et raster i et avisbilde. Høylys skapes ved å jevne ut ujevnheter og porer i metallet, og det arbeides fra mørkt grå til lysere valører.
Den grå akvatintvirkningen skapes ved at det strøs et fint lag av harpiks over metallplaten. Platen varmes akkurat nok til at harpikskornene smelter fast til metallet. Platen legges i syrebad, og syren angriper de delene som ikke er dekket av harpikskorn. Således skapes en fin, ru og myk tekstur. 
Før etsingen, kan det påføres en etsegrunn, slik som asfalt eller andre syrebestandige materialer. Partier som er dekket av etsegrunn etses ikke, og vil heller ikke holde på trykksverte. Disse partiene vil framstå som helt hvite ved trykking.
Som ved etsing kan mørkere partier skapes ved å tegne og ripe i asfalt eller harpiks med metallnåler eller andre skarpe gjenstander.

Etymologi

Akvatint er sammensatt av to ledd, akva-, fra latinske aqua, «vann-» + tint, som er avledet fra italienske tinta, «farget». Det ferdige trykket minner litt om lavering, en teknikk som brukes i malerier.

Bruk

Allerede på 1600- tallet ble akvatintteknikken mye brukt, og Francisco Goya brukte akvatint på 1700-tallet.
Nagoya-protokollen

Nagoya-protokollen til konvensjonen om biologisk mangfold ble vedtatt på Partsmøtet for konvensjonen om biologisk mangfold i Nagoya i Japan den 29. oktober 2010. Formålet med protokollen er å bevare det biologiske mangfoldet, og den er å anse som en betydningsfull global miljøavtale. Bakgrunnen for protokollen er blant annet Konvensjonen om biologisk mangfold, som trådte i kraft i 1993; protokollen er langt på vei en videreføring av denne.

Formål

Nagoya-protokollen gjør i hovedsak to ting: For det første reguleres tilgangen til biologiske ressurser; for det andre reguleres fordelingen av gevinster knyttet til utnyttelsen av slike ressurser. På et overordnet plan bedres rettssikkerheten for både brukere og tilbydere av genetiske ressurser. Den ivaretar ikke minst urfolks og lokalsamfunns interesser i fattige land. 
Protokollen fastslår at genetiske ressurser er underlagt statens suverenitet, og setter dermed visse skranker for tilgangen til slike ressurser. Det innebærer blant annet at informert samtykke eller godkjennelse og involvering fra urfolket eller lokalsamfunnet skal sikres ved tilgang til genetiske ressurser. Videre fastslås det at fordeler – inkludert økonomiske – som oppnås ved utnyttelse av genetiske ressurser skal deles på rettferdig vis med urfolket eller lokalsamfunnet. Fordelingen bør skje i henhold til en felles avtale. Protokollen sikrer også at urfolks eller lokalsamfunns rettigheter kan håndheves når kunnskapen utnyttes i andre stater.

Tradisjonell kunnskap

Protokollen inkluderer også egne punkter om tilgang til tradisjonell kunnskap. I henhold til artikkel 7 skal partene treffe passende tiltak for å sikre at tilgang til tradisjonell kunnskap knyttet til genetisk materiale som er utviklet urfolk eller lokalsamfunn innenfor en parts territorium skjer med informert samtykke eller godkjennelse og involvering fra urfolket eller lokalsamfunnet, og at det er inngått en gjensidig avtale om dette.

Status

Norge undertegnet protokollen i 2011. Protokollen vil tre i kraft når 50 stater har ratifisert den. Inntil da må supplerende nasjonal lovgivning til for at den skal være bindende i enkeltsaker.
Houthier

Houthier (arabisk:الحوثيون = al-Ḥūthiyūn, eller (al-)Houthi) er en sjia-muslimsk opprørsgruppe som opererer i Jemen. Organisasjonen kalles også «den mektige klanen» eller «Ash-Shabab al-Muminin» (arabisk: الشباب المؤمن, betyr «troende ungdom»).
Gruppen tar sitt navn fra sin grunnlegger og tidligere leder Hussein Badreddin al-Houthi, som ble drept av jemenittiske sikkerhetsstyrker i september 2004. Mange andre kommandanter, inkludert Ali al-Qatwani, Abu Haider, Abbas Aidah og Yousuf al-Madani (Hussein al-Houthis svigersønn) har også blitt drept av regjeringsstyrkene. Houthi-brødrenes far Hussein Badreddin al-Houthi sies å være gruppens spirituelle leder. Gruppen hadde en styrke på mellom 1000 og 3000 mann i 2005 og mellom 2000 og 10 000 i 2009.
Abdulmalik al-Houthi har hevdet at houthienes aktiviteter er motivert av ønsket om å forsvare samfunnet sitt mot overgrep og diskriminering fra regjeringen, noe regjeringen avviser. Ifølge den jemenittiske regjeringen ønsker gruppen å styrte det nåværende regimet, ta kontroll over landet og innføre religiøse lover.
Den jemenittiske regjeringen har anklaget blant annet Iran for å støtte bevegelsen Tilsvarende har houthi-bevegelsen hevdet at regjeringsstyrkene mottar støtte fra sjia-fiendtlige utenforstående parter, inkludert Al-Qaida og Saudi-Arabia.
Bevegelsen har gjennom sitt væpnede opprør lyktes i å ta kontroll over Sa'dah, samt deler av 'Amran, Al Jawf og Hajjah.
Europacupen på 10 000 meter 2016

Europacupen på 10 000 meter 2016 ble arrangert 5. juni 2016, i Mersin i Tyrkia. Dette var det 20. Europacupen på 10 000 meter som ble arrangert.
Sōka University of America

Soka University of America (SUA) er et fireårig universitet med fokus på de frie kunstene i Aliso Viejo i California i USA.
Stø kurs

Stø kurs er et musikkalbum med Jetz, utgitt i 2007.
Clyster retusus

Utseende

En middelsstor, sylindrisk, blank, brunsvart hornbille. Hannen har et lite horn i pannen og et bredt, butt horn på pronotum, som er litt uthulet foran. Dekkvingene har fine punktrader. Hunnen mangler hornene i pannen og på pronotum, som er glatt og blankt hos begge kjønn.

Utbredelse

Arten er vidt utbredt, fra India i vest til Borneo i øst.
Høytemperaturkorrosjon

Virkemåte

Klorholdig salt i røykgassen, som KCl og NaCl, vil feste seg på varmevekslende flater og danne et klebrig lag. Ved metalloverflaten er tilgangen på oksygen lav, og metallet og kloret vil reagere til metallklorid og senere danne metalloksid. Når overflaten først har blitt dekket av salter, blir den klebrig og KCl og NaCl vil lettere feste seg og øke korrosjonen. Når metallet først har blitt angrepet og fått et korrosjonslag, vil klorgass i røykgassen lettere trenge gjennom til metallet og danne metallklorid, som forklart over. Dette kalles aktiv oksidering. For temperaturer lavere enn 500 °C har denne korrosjonstypen mindre betydning, men for temperaturer over dette kan det virke som aktiv oksidering er den viktigste korrosjonsprosessen.

Mottiltak

Som et primærtiltak er det ofte best å fjerne innholdet av klor i brenselet, hvor en mulighet er å vaske brenselet, som er vanlig med strå og halm i Danmark. Dette er derimot vanskelig for husholdningsavfall. Det er også vanlig å begrense temperaturen på overheteren til under 450 °C for å redusere problemet. Bruk av ulike legeringer i stålet og redusert hastighet på røykgassen mot de varmevekslende flatene vil senke korrosjonshastigheten. Innsprøyting av kjemikalier kan føre til mindre avsetninger og økt sulfatisering, som oppnås ved tilsette svoveldioksid til røykgassen. Svovelet vil da reagere med kaliumklorid eller natriumklorid og danne klorgass og saltsyregass som er mindre korroderende. Hvis korrosjonen er alvorlig må anlegget stanses og korrodert lag og avsetninger på de varmevekslende flatene må fjernes ved for
eksempel sandblåsing.
Ved å redusere temperaturen på varmevekslerflatene synker også strømproduksjonen som en følge av lavere temperatur på den overheta dampen. For å øke temperaturen på den overheta dampen er det mulig å bruke et rent brensel, som for eksempel biogass.
Eikedvergmåler

Utseende

En liten (vingespenn 16 – 19 mm), slank, gråspraglete måler. Forvingen er forholdsvis kontrastrikt tegnet med mørke tverrbånd og en smal, svart flekk. Larven er blekbrun (brun-beige) med en rekke av mørkebrune, pilformede flekker langs ryggen og hvite tegninger på sidene. Den har en del korte børster og kroppen er overstrødd med små, hvite vorter.

Levevis

Arten lever i løvskog, skogkanter, hager og parker. De voksne målerne flyr fra kveldingen og utover i mai – juni, og kommer gjerne til lys. Larvene lever på blomstene av eik (Quercus spp.) og hagtorn (Crataegus spp.).

Utbredelse

Arten forekommer i Nord-Afrika, og i Europa bortsett fra lengst i nordøst.
I Norge finnes den bare langs kysten vest til Rogaland.
Cellegruppe

Historie

David Hunsicker påpeker at mens huskirken er nevnt i Det nye testamentet ble fenomenet gradvis borte etterhvert som kirken ble mer organisert og strukturert. I tiden rundt den protestantiske reformasjonen ble cellegruppene hentet fram igjen, blant annet av Ulrich Zwingli som samlet en liten gruppe menn som ønsket å lære nytestamentlig gresk.
Da John Wesley formet metodistbevegelsen i Storbritannia på 1700-tallet tok han i bruk en cellegruppestruktur som han kalte Class Meetings, der han «bragte små antall mennesker sammen (som regel 12) for å be, lese Biblen, lytte til tekstutleggelser, oppmuntre hverandre og glede seg i hverandres selskap» Wesley kalles derfor «den moderne smågruppens far».
Mot slutten av 1600-tallet fikk cellegruppene fornyet fokus av Anthony Horneck i Storbritannia og Philipp Jacob Spener in Tyskland. I 1675 publiserte Spener Pia Desideria som la ut hans program for reformeringen av den lutherske kirken, og der la Spener vekt på smågrupper. Han foreslo å ta i bruk «den gamle, apostoliske formen for kirkemøter [...] slik Paulus beskriver dem i 1. Korinterbrev 14,26–40.»
Geodetisk kurve

En geodetisk kurve eller geodetisk linje er en kurve som følger den korteste veien mellom to punkt på en flate eller i et rom. Det er en utvidelse av begrepet   rett linje i euklidsk geometri til tilsvarende linjer i mer generelle mangfoldigheter. På en kule som Jordens overflate vil en geodetisk kurve være en del av en storsirkel. Navnet kommer fra det greske ordet for utmåling av Jorden. Den heter der gaïa og opptrer også i ordet geografi. 
Beregning av geodetiske kurver er mulig når  metrikken eller avstanden mellom forskjellige punkt er kjent. Spesielt viktig er de i riemannsk geometri som kuleflaten er et eksempel på. Her er metrikken gitt ved en tensor som gir avstanden mellom nærliggende punkt. Disse kan så kombineres til å gi avstanden mellom to punkt med vilkårlig avstand. Ved bruk av variasjonsregning kan herav linjen med den korteste lengden finnes.
I mekanikken vil en partikkel som ikke er påvirket av noen krefter, bevege seg langs en geodetisk kurve. Det er innholdet av Newtons første lov. Men det gjelder også i generell relativitetsteori hvor lys og partikler følger slike baner. Planetene i sine bevegelser rundt Solen går i ellipser som er geodetiske kurver i det firedimensjonale tidrommet krummet av massen til Solen.
Morokulien

Fredsplassen

I forbindelse med markeringen av 100 år med fred mellom Norge og Sverige i 1914 ble et 18 meter høyt granittmonument reist midt på grensen. Fredsmonumentet består av to søyler, én på hver side av grenselinjen, men med felles fundament. På toppen står to figurer som holder hverandre i hendene på tvers av grensen. Freden mellom naborikene siden unionen mellom Sverige og Norge ble inngått i 1814, ble heller ikke brutt under unionsoppløsninga 1905, men samme uke som monumentet ble reist, brøyt første verdenskrig ut. Under andre verdenskrig var Fredsplassen den eneste plassen der svensk-norske par kunne gifte seg. 
Fredsplassen er Eidskog kommunes tusenårssted.

Morokulien

Navnet Morokulien ble skapt i 1959 av radiomannen Lennart Hyland fra Sverige og Randi Kolstad fra Norge i forbindelse med et radioprogram som het Över alla gränser. Navnet er bygget opp av det norske ordet moro og det svenske ordet kul, som begge har samme betydning. Hyland utropte Morokulien til en egen stat med seg selv som statssjef. Ingen har siden tatt dette alvorlig, men det er mulig å få kjøpt morokuliske pass i butikken i infosenteret. Passets legitimitet er riktignok tvilsomt med tanke på at hvem som helst kan kjøpe et og at ingen annen stat har anerkjent Morokulien.

Annet

Foruten fredsmonumentet finnes det flere andre attraksjoner og fasiliteter på Morokulien. Infosenteret, som også ligger midt på grensen, selger souvenirer og sørger for guiding. I tillegg er det et sted for formidling av arbeid på tvers av grensen. Morokulien har også campingplass, bensinstasjon og to vertshus.
På svensk side ligger tettstedet Eda glasbruk, og på norsk side Magnor, som er siste stasjon på Kongsvingerbanen. Begge har tradisjoner innen glassproduksjon.
Platycerus cribripennis

Utseende

En forholdsvis liten (ca. 12 millimeter), avlang, matt svart hjortebille. Hos denne arten er det ingen metallglans, den er matt svart. Kroppen er litt flattrykt, og er fint og litt spredt punktert, dekkvingene har en læraktig overflate. Hodet er firkantet, bredere enn langt. Kjevene er ikke like store som hos mange andre hjortebiller men fortsatt påfallende, hos hannene omtrent så lange som hodet og dermed større enn hos de fleste andre Platycerus-artene.

Levevis

Larvene utvikler seg i råtnende trevirke av ulike løvtrær, de voksne billene besøker av og til blomster.

Utbredelse

Arten er utbredt i California .
Mened

Mened vil si at man kommer med en falsk forklaring i en rettssak etter å ha kommet med en erklæring om at man skal tale sant. Mened straffes vanligvis med fengsel.
I Norge vil den som under forsikring avgir falsk forklaring for retten straffes med bot eller fengsel inntil to år, jf. straffeloven § 221.
Rockville (Ohio)

Historie

Rockville ble opprettet i 1830, og har fått sitt navn etter steinbrudd nær ved.
Hartmut Bagger

Oppvekst

Bagger ble født i Braunsberg i Øst-Preussen; som barn flyktet han med sin mor og lillebror fra Den røde armé og de kom som flyktninger til Celle da han var seks år.

Karriere

Bagger vervet seg som yrkessoldat i Bundeswehr i 1958. I 1960 ble han forfremmet til løytnant. Han tok generalstabsutdanning ved Führungsakademie der Bundeswehr fra 1969 til 1971, ble major og tjenestegjorde ved panserbrigade 18 i Neumünster. Han underviste også i militærpolitikk ved Führungsakademie og tok videreutdanning ved Armed Forces Staff College i Norfolk, Virginia i USA.
Fra 1976 til 1978 kommanderte han pansergrenaderbataljon 51 i Rotenburg an der Fulda. Deretter jobbet han i Forsvarsdepartementet frem til 1980. Fra 1980 til 1982 var Bagger, som da hadde blitt oberst, stabssjef for 3. panserdivisjon. Deretter var han sjef for sikkerhetspolitikk ved Führungsakademie. Fra 1984 til 1988 kommanderte han pansergrenaderbrigade 7 i Hamburg. Han ble forfremmet til brigadegeneral i 1988 og var stabssjef for 3. korps i Koblenz til 1990. Deretter kommanderte han 12. panserdivisjon til mars 1992.
1. april 1992 ble han stedfortredende sjef for Hæren. 21. mars 1994 ble han sjef for Hæren. Etter at general Klaus Naumann ble valgt til formann for NATOs militærkomité ble han Naumanns etterfølger som Tysklands forsvarssjef 8. februar 1996. Han ble samtidig forfremmet til full general. Han gikk av med pensjon 31. mars 1999.

Personlig

Bagger bor i Meckenheim i Rhinland, er gift og har to sønner. En av hans sønner er diplomaten Thomas Bagger.
Diagonaldekk

Diagonaldekk er dekk for kjøretøy hvor cordlagene (trådlagene) ligger diagonalt over hverandre. Denne dekktypen ble mindre brukt på 1970-tallet, og i dag leveres ingen biler med diagonaldekk.
Til å begynne med var vinkelen mellom cordlagene 90 grader, men dette ga dårlig sidestabilitet. I mange år var vinkelen 45 grader, før den til slutt endte opp på 40 grader. Dekkene klassifiseres etter hvor mange cordlag det er. Hvis det står 4 ply på dekket, så besto det av fire lag bomullscord tidligere, mens etter hvert så betød det at dekket består av et antall cordlag som tilsvarer fire lag bomullscord i styrke.
Molde kirkegård

Molde kirkegård ligger sentralt i Molde. Kirkegården er byens eldste i og er delt i Øvre kirkegård og Nedre kirkegård av Margareta Dahls gate.
På Nedre kirkegård står et kapell som ikke lenger er i bruk. 
Kirkegården ligger nær sentrum av byen og har bare plass for nye urne-graver. Kister kan kun settes ned i eldre familiegraver.
Takashi Kageyama

Karriere

Takashi Kageyama startet sin profesjonelle karriere i Sanfrecce Hiroshima i 1996. Han har også spilt for Cerezo Osaka og Sagawa Shiga FC.
Lucio Fulci

Liv og virke

Lucio Fulci var opprinnelig legestudent, med ga dette opp for heller å jobbe i filmbransjen. Han jobbet som manusforfatter og produksjonsassistent på flere filmer før han fikk regissere sin debutfilm, komedien I Ladri (Tyvene). Han var svært dyktig og kunne hoppe harelett mellom sjangre, som musikaler, westernfilmer og komedier. 
I 1968 lagde han sin første spenningsfilm, Una sul'altra, og den var så suksessfull at han kunne finanisere sitt drømmeprosjekt, Beatrice Cenci. Denne filmen var basert på en sann historie om en jente, Beatrice Cenci, som i 1599 tok livet av sin misbrukende far, og rettssaken som fulgte. Filmen var et krast angrep på staten og kirken, og viste Fulcis hat overfor den katolske kirke. Filmen ble misforstått når den kom ut og skapte sterke reaksjoner, og Fulcis fremtidige karriere så ut til å henge i en tynn tråd.
Fulcis bestemte seg etter dette for å tone ned sitt politiske budskap og fulgte opp med filmer som var veldig kommersielle. Men i 1971 og 1972 regisserte han to gialli-filmer, Una lucertolla con la pelle di donna og Non si sevizia un paperino. Den første innholdt mye syretripping og hippier som drepte, og den andre inneholdt perverse katolikker og barnedrap. Begge disse ble veldig kontroversielle, men lønnsomme, og gjorde at Fulci ble svartelistet i en liten periode i hjemlandet Italia.
Men Fulci fant arbeide innen fjernsyn før han slo igjennom internasjonalt med Zombi 2 i 1979 (en navnmessig oppfølger til George A. Romeros Dawn of the Dead, som het Zombi i Italia). Filmen inneholdt modig filming, stemningsfull atmosfære og ikke minst mye blod og gørr. 
Etter dette ble han regnet som en skrekkmester, og fulgte opp med flere filmer som gjorde at han ble sammenlignet med italias andre skrekkmester, Dario Argento. De to jobbet aldri sammen, og Fulci slang stadig vekk med leppa mot Argento og hans arbeide. Det er disse filmene han er mest kjent for, selv om de ikke kan regnes som hans beste filmmessig. Men under all gørra i filmene, ligger det kommentarer på mye, som religion og livet i USA.
På midten av 80-tallet ble han rammet av diabetes og personlige problemer, og filmene hans bar preg av dette. Men han hadde lysglimt i filmer som Murder Rock i 1983 og The Devil's Honey i 1986. I en av sine siste filmer , Il gatto ner cervello fra 1990, spilte han selv hovedrollen som seg selv – en paranoid skrekkfilmregissør som tror han er gal på grunn av sin store trang til sex og vold i filmene sine. Filmen hadde et begrenset budsjett og ikke den beste filmingen, men er allikevel utrolig komisk. Fulci var en talentfull skuespiller, og han hadde gjerne biroller i sine egne filmer.
I 1996 døde Fulci etter å ikke ha tatt insulindosen før han la seg. Mange har spekulert i om det var bevisst, men ingenting er bevist.
Shinedown

Aktuelt

I 2009 fikk Shinedown en forespørsel om å lage en sang til filmen Alice in Wonderland. Resultatet ble Her Name is Alice, som finnes på plata "Almost Alice".
I 2010 var Shinedown headline-band for Carnival of Madness-festivalen som startet 16. juli. Andre deltagende band var Chevelle, Sevendust, 10 years og Puddle of Mud. 
Shinedown turnerte med Breaking Benjamin, Nickelback og Sick Puppies resten av året. I 2010 kom deres "singel", Diamond Eyes som er musikken på traileren til filmen "The Expendables".
Order of the Companions of Honour

The Order of the Companions of Honour er en britisk orden som ble innstiftet av kong Georg V av Storbritannia i juni 1917. 
I likhet med Order of the British Empire er den for belønning for særlige fortjenester innen kunst, litteratur, musikk, vitenskap, politikk, industri og religion.
Gobi: Baghdad

Handling

Gobi: Baghdad er den femte romanen i serien om den tyske gjøgleren Wolfgang av Godesberg. Denne gangen har han imidlertid ikke en like sentral rolle som i de tidligere bøkene. Hovedpersonen i denne romanen er tyven Rodrigo Jimenez fra Málaga, sønn av en treskjærer. Sammen med en eldre tyv ved navn Gino har han kommet seg til Bagdad. Her finner de ut at de har havnet på feil sted til feil tid. Utenfor truer mongolene ledet av Djengis Khans sønnesønn, Hulegu, og krever at kalifen overgir seg og hyller Kha-Khan som den nye herskeren av Bagdad. I byen møter Rodrigo en stum europeer som tar vare på de fattige barna i byen. Denne mannen fascinerer ham. Alt dette skjer i løpet av januar og februar i år 1258.

Tolkning

Gobi: Baghdad handler om det dualistiske motsetningsforholdet mellom nestekjærlighet og ondskap samt kontrastforholdet mellom den institusjonelle kirken og nestekjærligheten, om fellesskapet med våre medmennesker (der spørsmålet om «hva betyr jeg for andre enn meg selv?» er sentralt), om barnas og de svakes kår, råskapen og menneskenes brutalitet (der rottefangeren fra Hameln er barnas helt som redder barna ut av byen med de griske og gjerrige voksne). Romanen oppsummerer hele serien der budskapet har vært at man skal elske sin neste som seg selv, også i praktisk handling.

I Norge

I Norge ble romanen første gang utgitt i 1997 på Gyldendal Norsk Forlag.